b'\n_START_ARTICLE_\nVladimir Voronin\n_START_SECTION_\nBiografie\n_START_PARAGRAPH_\nVladimir Voronin (av\xc3\xa2nd la na\xc8\x99tere numele de \xe2\x80\x9eBujeni\xc8\x9b\xc4\x83\xe2\x80\x9d) s-a n\xc4\x83scut la 25 mai 1941 \xc3\xaen satul Corjova din st\xc3\xa2nga Nistrului, aflat pe atunci \xc3\xaen RSS. Moldoveneasc\xc4\x83. Mama sa, Palagheia S\xc3\xa2rbu, era fiica lui Isidor S\xc3\xa2rbu, refugiat \xc3\xaen Rom\xc3\xa2nia din calea for\xc8\x9belor sovietice. Tat\xc4\x83l s\xc4\x83u, Nicolae Bujeni\xc8\x9b\xc4\x83, la fel moldovean de origine, a murit la \xc3\xaenceputul celui de-al doilea r\xc4\x83zboi mondial. Vladimir Voronin a fost crescut \xc8\x99i educat de tat\xc4\x83l vitreg, care era un sus\xc8\x9bin\xc4\x83tor al comunismului \xc8\x99i care era \xc3\xaent\xc4\x83rit \xc3\xaen func\xc8\x9bia de colectivizare de c\xc4\x83tre for\xc8\x9bele comuniste raionale._NEWLINE_\xc3\x8en anul 1961 a absolvit \xc8\x99coala profesional\xc4\x83 cooperatist\xc4\x83 din Chi\xc8\x99in\xc4\x83u \xc8\x99i a \xc3\xaenceput s\xc4\x83 lucreze \xc3\xaen industria panifica\xc8\x9biei. A fost membru al PCUS. P\xc3\xa2n\xc4\x83 \xc3\xaen anul 1966 a fost \xc8\x99ef al brut\xc4\x83riei din satul Criuleni. \xc3\x8entre anii 1966-1971 a lucrat \xc3\xaen func\xc8\x9bia de director al Fabricii de P\xc3\xa2ine din Dub\xc4\x83sari._NEWLINE_\xc3\x8en anul 1971 a absolvit Institutul Unional pentru Industria Alimentar\xc4\x83. Ulterior va mai absolvi Academia de \xc8\x98tiin\xc8\x9be Sociale de pe l\xc3\xa2ng\xc4\x83 Comitetul Central al Partidului Comunist al Uniunii Sovietice (1983) \xc8\x99i apoi Academia Ministerului Afacerilor Interne al URSS (1991)._NEWLINE_\xc3\x8en urm\xc4\x83torii zece ani a activat \xc3\xaen organele administrative de stat: comitetele executive raionale Dub\xc4\x83sari \xc8\x99i Ungheni, Comitetul Executiv Or\xc4\x83\xc8\x99enesc Ungheni. Din anul 1983 \xc8\x99i p\xc3\xa2n\xc4\x83 \xc3\xaen anul 1985 ocup\xc4\x83 func\xc8\x9biile de inspector, \xc8\x99ef adjunct al Sec\xc8\x9biei organizare a CC al Partidului Comunist din Moldova. \xc3\x8en anul 1985 este numit \xc3\xaen func\xc8\x9bie de \xc8\x99ef de sec\xc8\x9bie \xc3\xaen Consiliul de Mini\xc8\x99tri al RSSM._NEWLINE_\xc3\x8entre anii 1985 \xc8\x99i 1989 a lucrat \xc3\xaen calitate de prim-secretar al Comitetului Or\xc4\x83\xc8\x99enesc Tighina al Partidului Comunist din Moldova. \xc3\x8en perioada 1989-1990 a ocupat func\xc8\x9bia de ministru al afacerilor interne al Republicii Sovietice Socialiste Moldovene\xc8\x99ti, av\xc3\xa2nd gradul de general-maior de mili\xc8\x9bie._NEWLINE_Vladimir Voronin este unul dintre partizanii ideii comuniste. Membru PCUS. \xc3\x8en anul 1993 devine copre\xc8\x99edinte al Comitetului organizatoric al Partidului Comuni\xc8\x99tilor din Republica Moldova. \xc3\x8en anul 1994 este ales prim-secretar al Comitetului Central al Partidului Comuni\xc8\x99tilor din Republica Moldova. La alegerile pentru func\xc8\x9bia de Pre\xc8\x99edinte al Republicii Moldova din anul 1996 a candidat la func\xc8\x9bia de Pre\xc8\x99edinte al Republicii Moldova._NEWLINE_A fost ales deputat \xc3\xaen Sovietul Suprem al RSSM \xc3\xaen legislaturile a X-a \xc8\x99i a XI-a. \xc3\x8en martie 1998 a fost ales deputat \xc3\xaen Parlamentul Republicii Moldova de legislatura a XIV-a, membru al Biroului permanent al Parlamentului, pre\xc8\x99edinte al Frac\xc8\x9biunii parlamentare a Partidului Comuni\xc8\x99tilor din Republica Moldova. \xc3\x8en perioada 22 iunie 1998 - 23 aprilie 2001, a fost membru \xc3\xaen delega\xc8\x9bia Republicii Moldova la Adunarea Parlamentar\xc4\x83 a Consiliului Europei. \xc3\x8en februarie 2001 a fost ales deputat \xc3\xaen Parlamentul Republicii Moldova de legislatura a XV-a._NEWLINE_La data de 4 aprilie 2001 a fost ales Pre\xc8\x99edinte al Republicii Moldova._NEWLINE_Vladimir Voronin a fost reales, la 4 aprilie 2005, \xc3\xaen func\xc8\x9bia de pre\xc8\x99edinte al Republicii Moldova cu 75 voturi ale deputa\xc8\x9bilor PCRM, PPCD, PDM \xc8\x99i PSL. Dou\xc4\x83 voturi au fost anulate, iar un singur vot a fost acordat academicianului Gheorghe Duca. _NEWLINE_\xc3\x8encep\xc3\xa2nd cu 2003, Vladimir Voronin a afirmat \xc3\xaen repetate r\xc3\xa2nduri c\xc4\x83 prioritatea esen\xc8\x9bial\xc4\x83 a politicii externe a Moldovei este procesul de integrare european\xc4\x83, scopul esen\xc8\x9bial care trebuie atins fiind aderarea la Uniunea European\xc4\x83. \xc3\x8en realitate, prin m\xc4\x83surile pe care le-a promovat, a compromis rela\xc8\x9biile Republicii Moldova at\xc3\xa2t cu Uniunea European\xc4\x83, cu Rom\xc3\xa2nia ca \xc8\x9bar\xc4\x83 membr\xc4\x83 a UE, dar \xc8\x99i cu Rusia._NEWLINE_La data de 9 aprilie 2009 mandatul i-a expirat. La 12 mai 2009 a fost ales pre\xc8\x99edinte al Parlamentului Republicii Moldova, cu votul a celor 60 de deputa\xc8\x9bi PCRM. \xc3\x8en acela\xc8\x99i timp, Vladimir Voronin cumuleaz\xc4\x83 \xc8\x99i postul de pre\xc8\x99edinte \xc3\xaen exerci\xc8\x9biu al R. Moldova p\xc3\xa2n\xc4\x83 la 7 iunie. Dac\xc4\x83 p\xc3\xa2n\xc4\x83 la aceast\xc4\x83 dat\xc4\x83 nu se va reu\xc8\x99i alegerea pre\xc8\x99edintelui, fiind necesare 61 de voturi, se vor anun\xc8\x9ba alegeri anticipate pentru toamn\xc4\x83. Opozi\xc8\x9bia democratic\xc4\x83 de\xc8\x9bine 41 de mandate - PL-15, PLDM-15, AMN-11 - liderii acestora, Mihai Ghimpu, Vlad Filat \xc8\x99i respectiv Serafim Urechean au declarat de numeroase ori c\xc4\x83 nu vor vota un pre\xc8\x99edinte propus de comuni\xc8\x99ti nici chiar dac\xc4\x83 acesta ar "ar avea accent d\xc3\xa2mbovi\xc8\x9bean" (declara\xc8\x9bia \xc3\xaei apar\xc8\x9bine lui Vlad Filat \xc8\x99i face aluzie la Marian Lupu, fostul pre\xc8\x99edinte la Parlamentului \xc3\xaentre 2005 \xc8\x99i 2009). _NEWLINE_Vladimir Voronin este c\xc4\x83s\xc4\x83torit \xc8\x99i are doi copii. So\xc8\x9bia sa, Taisia Mihailovna, care este de origine ucrainean\xc4\x83, este casnic\xc4\x83. Fiul, Oleg, este pre\xc8\x99edintele b\xc4\x83ncii FinComBank. Fiica, Valentina, este medic \xe2\x80\x93 terapeut, \xc8\x99i lucreaz\xc4\x83 la Spitalul Republican din Chi\xc8\x99in\xc4\x83u._NEWLINE_Voronin despre protestele de la 7 aprilie 2009:_NEWLINE_\xe2\x80\x9eVoi ap\xc4\x83ra integritatea statului de manifestan\xc8\x9bi! Ace\xc8\x99ti protestatari nu sunt dec\xc3\xa2t ni\xc8\x99te fasci\xc8\x99ti care \xc3\xaencearc\xc4\x83 s\xc4\x83 comit\xc4\x83 o lovitur\xc4\x83 de stat!\xe2\x80\x9d_NEWLINE_\xc3\x8entr-o investiga\xc8\x9bie din 2009, ziarul \xe2\x80\x9eTimpul\xe2\x80\x9d scrie c\xc4\x83 \xc3\xaen cei peste opt ani de pre\xc8\x99edin\xc8\x9bie, Vladimir Voronin a acordat peste 2000 de distinc\xc8\x9bii de stat, toate merg\xc3\xa2nd c\xc4\x83tre apropia\xc8\x9bii s\xc4\x83i din electoratul PCRM ori c\xc4\x83tre func\xc8\x9bionarii oportuni\xc8\x99ti. C\xc3\xa2teva zeci de comuni\xc8\x99ti \xc8\x99i simpatizan\xc8\x9bi ai regimului au fost decora\xc8\x9bi, pe durata celor dou\xc4\x83 mandate, de dou\xc4\x83 sau chiar trei ori. \xc3\x8en ajunul Zilei Independen\xc8\x9bei din 2009, dar \xc8\x99i a plec\xc4\x83rii lui Voronin de la Pre\xc8\x99edin\xc8\x9bie, acesta a mai acordat un num\xc4\x83r de 42 de distinc\xc8\x9bii celor care l-au servit.\n_START_SECTION_\nControverse\n_START_PARAGRAPH_\nPe data de 18 februarie 2012, la o manifesta\xc8\x9bie organizat\xc4\x83 de PCRM, Vladimir Voronin, \xc3\xaen fa\xc8\x9ba a mii de oameni, a f\xc4\x83cut o afirma\xc8\x9bie despre John Onoje, \xe2\x80\x94 care protesta \xc3\xaempotriva Partidului Comuni\xc8\x99tilor, afl\xc3\xa2ndu-se \xc3\xaen partea opus\xc4\x83 de drum \xe2\x80\x94 pentru care a fost acuzat de rasism: _NEWLINE_\xe2\x80\x9eNu pot nici data alegerii pre\xc8\x99edintelui s\xc4\x83 \xd0\xbe numeasc\xc4\x83. Iaca numai a\xc8\x99a... s\xc4\x83 scheaune acolo pot, de partea \xc8\x99eia, \xd0\xbe adus un negru din Africa, \xd0\xbe prins unu\' care a cobor\xc3\xa2t dintr-un copac de acolo \xc8\x99i l-o adus ai\xc8\x99i... \xc8\x99i el le face lor politic\xc4\x83. A\xc8\x9bi v\xc4\x83zut cine ap\xc4\x83r\xc4\x83 interesul Alian\xc8\x9bei? Africa! Negrii!\xe2\x80\x9d_NEWLINE_Acest fapt a fost adus \xc3\xaen aten\xc8\x9bie de c\xc4\x83tre Amnesty International Moldova, care a caracterizat acest fapt drept o discriminare rasial\xc4\x83, de lezare a demnit\xc4\x83\xc8\x9bii uman\xc4\x83.\n_START_SECTION_\nCritica\n_START_PARAGRAPH_\nAnatol \xc8\x98alaru despre Vladimir Voronin:_NEWLINE_\xe2\x80\x9eS\xc4\x83-i spun\xc4\x83 cineva b\xc4\x83tr\xc3\xa2nului bol\xc8\x99evic aborigen, Voronin, c\xc4\x83 \xc3\xaen \xc8\x9b\xc4\x83rile civilizate NATO este sinonim cu securitate, siguran\xc8\x9b\xc4\x83 \xc8\x99i ap\xc4\x83rare na\xc8\x9bional\xc4\x83. Dac\xc4\x83 nu crede, s\xc4\x83 \xc3\xaencerce, \xc3\xaen loc de Karlovy Vary, s\xc4\x83 mearg\xc4\x83 dou\xc4\x83 s\xc4\x83pt\xc4\x83m\xc3\xa2ni s\xc4\x83 bea ape minerale la Donbas \xc8\x99i Lugansk. C\xc3\xa2te o s\xc4\x83pt\xc4\x83m\xc3\xa2n\xc4\x83 \xc3\xaen fiecare, ca s\xc4\x83 nu se obi\xc8\x99nuiasc\xc4\x83 cu binele pe care ni-l dore\xc8\x99te nou\xc4\x83\xe2\x80\x9d_NEWLINE_._NEWLINE_\xe2\x80\x9eCeea ce nu \xc3\xaen\xc8\x9belege Voronin este c\xc4\x83 aderarea la NATO se face \xc3\xaen urma unui referendum. \xc8\x98i unirea cu Rom\xc3\xa2nia, la fel. \xc3\x8en NATO nu intr\xc4\x83 doar armata, intr\xc4\x83 toat\xc4\x83 \xc8\x9bara. El joac\xc4\x83 pe sentimentele oamenilor. \xc3\x8en NATO c\xc3\xa2nd o s\xc4\x83 intr\xc4\x83m, o s\xc4\x83 intre \xc8\x99i Voronin \xc8\x99i to\xc8\x9bi. Dac\xc4\x83 va fi un referendum \xc8\x99i cet\xc4\x83\xc8\x9benii vor vota pentru aderarea la NATO, va intra \xc8\x99i Voronin. Asta \xc3\xaen cazul \xc3\xaen care nu-\xc8\x99i va lua bagajele \xc8\x99i nu va pleca la Moscova\xe2\x80\x9d_NEWLINE_.'